Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2021/C 46/08)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

YHTENÄINEN ASIAKIRJA

”Sõir”

EU-nro: PGI-EE-02487 – 21.11.2018

SAN ( ) SMM (X)

1. (SAN:n tai SMM:n) nimi tai nimet

”Sõir”

2. Jäsenvaltio tai kolmas maa

Viron tasavalta

3. Maataloustuotteen tai elintarvikkeen kuvaus

3.1 Tuotelaji

Luokka 1.4. Muut eläinperäiset tuotteet

3.2 Kuvaus 1 kohdassa nimetystä tuotteesta

”Sõir” on perinteinen, kypsyttämätön rahkajuusto, joka kuuluu keittämällä valmistettujen juustojen luokkaan. Virossa ”Sõir” on tunnettu etenkin maan historiallisilla alueilla Võromaalla ja Setomaalla.

Sõir-rahkajuuston pakolliset ainesosat ovat

— maito (lehmänmaito)

— maitorahka

— kananmuna

— voi

— suola

— kuminansiemenet.

Tuotteen valmistuksessa ei käytetä juoksutetta, lisäaineita eikä aromeja.

Muodoltaan Sõir-rahkajuusto on useimmiten pyöreä ja litteä. Pyöreästä tai suorakaiteen muotoisesta Sõir-rahkajuustosta voidaan myös leikata myyntiä varten puoliympyrän tai sektorin muotoisia tai kulmikkaita paloja. Juustopalan paino vaihtelee 100 grammasta useaan kiloon.

Aistinvaraiset ominaisuudet

Ulkonäkö: Pinta muodostuu muottityypin mukaan – pinta on epätasainen, jos muotti on kankainen, ja sileä, jos muotti on sileäpintainen.

Sisus: Leikkauspinta on sileä. Väri on tasainen ja vaihtelee vaaleankeltaisesta keltaiseen. Leikkauspinnalla voi näkyä kuminansiemeniä. Pinta voi myös olla hieman rakeinen.

Väri: Leikkauspinnan väri vaihtelee vaaleankeltaisesta keltaiseen. Nämä tuotteelle ominaiset värisävyt ovat peräisin munankeltuaisesta. Ulkopinnan väri vaihtelee vaaleankeltaisesta kellertävänruskeaan riippuen loppukäsittelyssä käytetystä menetelmästä. Paistetulla Sõir-rahkajuustolla on kellertävänruskea kuori.

Rakenne: Tuotteen rakenne määräytyy sen mukaan, kuinka kauan juoksetettua massaa valutetaan. Rahkajuuston rakenne on kimmoisa, tasainen ja melko kiinteä, eikä juusto murennu leikattaessa. Kun juoksutettua massaa valutetaan lyhyen aikaa, juusto jää pehmeäksi. Jos juusto jätetään seisomaan pidemmäksi aikaa, siitä tulee kiinteämpi ja se kehittää kuoren.

Aromi ja maku: Tuotteen luonteenomaisiin piirteisiin kuuluu kevyt kerman aromi. Maitohappobakteerit tuovat juustoon miedon, kohtalaisen suolaisen ja hieman happaman maun. Lisäksi juustossa voidaan erottaa kuminansiementen maku.

Fysikaaliset ja kemialliset ominaisuudet

1) Rasvapitoisuus riippuu suurelta osin juuston valmistuksessa käytetyistä raaka-aineista ja vaihtelee 5 ja 30 prosentin välillä.

2) Kuiva-ainepitoisuus riippuu rasvapitoisuudesta ja tuotteen jatkokäsittelytavasta. Jalostamattoman tuotteen kuiva-ainepitoisuuden on oltava vähintään 30 prosenttia. Paistetun Sõir-rahkajuuston kuiva-ainepitoisuus on korkeampi mutta kuitenkin enintään 60 prosenttia.

3) Suolapitoisuus on 1,0–2 prosenttia.

3.3 Rehu (vain eläinperäiset tuotteet) ja raaka-aineet (vain jalostetut tuotteet)

Sõir-rahkajuuston valmistuksessa käytetyt raaka-aineet ovat peräisin yksilöidyltä maantieteelliseltä alueelta kuminansiemeniä ja suolaa lukuun ottamatta. Voin sijasta on sallittua käyttää kirkastettua voita.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Seuraavien tuotantovaiheiden on tapahduttava yksilöidyllä maantieteellisellä alueella:

— maidon kuumentaminen

— rahkan lisääminen, seoksen sekoittaminen ja kuumentaminen

— juoksettuneen massan valuttaminen

— voin lisääminen ja seoksen kuumentaminen

— kananmunien ja kuminansiementen lisääminen juustomassaan

— juustomassan kuumentaminen

— juustomassan siirtäminen muotteihin ja hyydyttäminen.

Maantieteellisellä alueella tapahtuvien tuotantovaiheiden osalta sovelletaan seuraavia poikkeuksia:

1) teknologiset vaiheet: kananmunien ja mausteiden lisääminen rahkaan ennen sen lämpökäsittelyä;

2) jatkokäsittelyvaiheet, joiden avulla tuotteen säilyvyysaikaa pidennetään: suolan hierominen Sõir-rahkajuuston pintaan, Sõir-rahkajuuston paistaminen uunissa.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

”Sõir” on pakattava tuotantopaikalla, jotta se pysyy rakenteeltaan tunnusomaisen pehmeänä ja jotta tuotteen vähimmäissäilyvyysaika pitenee. Tällä tavoin estetään tuotteen mikrobiologinen, kemiallinen tai fyysinen saastuminen.

3.6 Tuotteen, johon rekisteröity nimi viittaa, merkitsemistä koskevat erityiset säännöt

Tuotteen merkitsemisen yhteydessä rekisteröityyn nimeen ”Sõir” on lisättävä käsittelymenetelmää koskevat lisätiedot, esimerkiksi ”paistettu Sõir”.

4. Maantieteellisen alueen tarkka rajaus

Maantieteellinen alue kattaa Vana-Võromaan ja Setomaan kulttuurialueet. Näillä Kaakkois-Virossa sijaitsevilla alueilla on muusta maasta eroavia erityispiirteitä, ja alueiden rajat määräytyvätkin niiden historiallisten rajojen mukaan.

Virossa vuonna 2019 voimassa olevien hallinnollisten rajojen mukaan Vana-Võromaan maantieteellinen alue kattaa seuraavat paikkakunnat: Kanepin, Põlvan ja Räpinan kunnat, jotka sijaitsevat Põlvamaan maakunnassa; Antslan, Rõugen ja Võrun kunnat ja Võrun kaupunki, jotka sijaitsevat Võrumaan maakunnassa; seuraavat kylät, jotka sijaitsevat Valgan kunnassa Valgamaan maakunnassa: Iigaste, Korijärve, Väherü, Vilaski, Raavitsa, Kaagjärve, Pugritsa, Pikkjärve, Kirbu, Valtina, Lusti, Lüllemäe, Karula, Käärikmäe, Rebasemõisa, Koobassaare, Lepa, Ringiste, Lutsu, Koikküla, Koiva, Laanemetsa, Korkuna, Taheva, Tsirgumäe, Sooblase, Hargla, Kalliküla ja Tõrvase. Setomaan maantieteellinen alue kattaa Võrumaan maakunnassa sijaitsevan Setumaan kunnan hallinnollisen alueen.

5. Yhteys maantieteelliseen alueeseen

5.1 Maantieteellisen alueen erityisyys:

Sõir-rahkajuuston erottavat muista tuotteista alueen perinteistä kumpuava valmistusmenetelmä ja ominaismaku. Sõir-rahkajuuston valmistukseen liittyvät taidot ovat yhteydessä maantieteellisen alueen erityispiirteisiin, sillä nämä taidot tunnetaan erityisesti tällä alueella. Alueella tuotetun Sõir-rahkajuuston valmistusmenetelmät ovat pysyneet lähes muuttumattomina 1800-luvulta lähtien. Tuottajat käyttävät edelleen perinteisiä valmistusmenetelmiä, joihin liittyvä taitotieto on siirtynyt perheessä tai yhteisössä sukupolvelta toiselle. Juoksutusprosessin tuntemus on oleellisen tärkeä osa Sõir-rahkajuuston valmistajien taitotietoa: kun rahkaa lämmitetään maidossa, valmistajan on pystyttävä tunnistamaan silmämääräisesti, milloin eri vaiheet on toteutettava, jotta seos ei pääse ylikuumenemaan. Myös rahkamassan valmistaminen valutetusta juustoumasta vaatii kokemusta ja erityistä taitotietoa. Seosta on kuumennettava ja sekoitettava jatkuvasti, ja samaan aikaan siihen on lisättävä voi, suola ja kananmunat oikea-aikaisesti. Sõir-rahkajuuston valmistusprosessin viimeisessä vaiheessa kuuma, pehmeä seos siirretään muotteihin, joihin se jätetään hyytymään ja jäähtymään. Sõir-rahkajuuston tuotantoprosessi opitaan kokeneilta tekijöiltä. Sõir-rahkajuuston valmistustapa ja valmistusvaiheiden ajoitus vaikuttavat juuston makuun ja rakenteeseen.

Valmistuksessa käytetyt raaka-aineet ovat peräisin Sõir-rahkajuuston valmistajilta tai muilta lähialueen tuottajilta. Tällä tavoin voidaan taata, että raaka-aineet ovat tuoreita (maito on 1–2 päivää vanhaa) ja että tuote saa Sõir-rahkajuustolle ominaisen maun, aromin ja rakenteen. Alueella toimivat Sõir-rahkajuuston tuottajat pitävät tärkeänä, että valmistuksessa käytettävän rahkan valmistavat samat tuottajat, jotka vastaavat Sõir-rahkajuuston valmistamisesta, tai että rahka valmistetaan samalla alueella.

5.2 Tuotteen erityisyys

”Sõir” on kypsyttämätön rahkajuusto, jonka valmistuksessa käytetään voita ja kananmunia. Sõir-rahkajuusto on rakenteeltaan kimmoisa, tasainen ja melko kiinteä, eikä se murennu leikattaessa. Sen maku on mieto, kohtalaisen suolainen ja hieman hapan. Lisäksi juustossa voidaan erottaa miellyttävä kuminansiementen maku. Toisin kuin muut Virossa valmistettavat ja myytävät kypsyttämättömät rahkajuustot, jotka valmistetaan keittämällä, Sõir-rahkajuusto on väriltään keltaista, mikä johtuu valmistuksessa käytetyistä kananmunista.

5.3 Syy-seuraussuhde maantieteellisen alkuperän ja tuotteen erityislaadun, maineen tai muun ominaispiirteen välillä (kun kyseessä on suojattu maantieteellinen merkintä)

Sõir-rahkajuuston ja maantieteellisen alueen välinen yhteys perustuu tuotteen maineeseen ja ominaismakuun, jotka liittyvät läheisesti tuotantomenetelmän erityispiirteisiin (raaka-aineiden alkuperä ja valmistusta koskeva taitotieto) ja tuotteeseen liittyviin perinteisiin. Sõir-rahkajuuston kuluttajilla on tarkat odotukset tutun tuotteen maun suhteen. Tuotteen ominaismaku syntyy alueella toimivien Sõir-rahkajuuston tuottajien taitotiedon ansiosta, ja makuodotukset ovat syntyneet, kun saatu nauttia maantieteellisellä alueella tuotettua Sõir-rahkajuustoa.

Sõir-rahkajuusto kuuluu hakemuksessa kuvatun maantieteellisen alueen perinteisiin. Sõir-rahkajuustoa on perinteisesti valmistettu tiloilla käsin. Maito sekä siitä valmistetut rahka ja voi saatiin tuottajan oman maatilan lehmistä ja munat tilan kanoista. Kuminansiemenet kerättiin niityiltä. Virossa Sõir-rahkajuusto tunnetaan ja sitä valmistetaan vain maan kaakkoisosassa. Sana ”sõir” on paikallismurretta ja esiintyi alun perin aineistossa, jossa viitataan Kaakkois-Viron alueella käytettyyn kieleen. Vaikka Sõir-rahkajuustoa on valmistettu ja syöty myös muualla Virossa 1900-luvun jälkipuoliskolta lähtien (pääasiassa kotiruokana), se tunnetaan yhä erityisesti Vana-Võromaan ja Setomaan perinteisiin kuuluvana alueellisena tuotteena.

Sõir-rahkajuuston kiinteä yhteys maantieteelliseen alueeseen ilmenee arkistolähteistä, lehdistä ja reseptikirjoista.

”Sõir” mainittiin ensimmäisen kerran painetussa lähteessä, kun siihen viitattiin julkaisussa ”Eesti rahva kalender 1853 aasta peale” (Viron kansankalenteri vuodelta 1853). Julkaisussa suositeltiin paikallisen Sõir-rahkajuuston valmistamista lehmänmaidosta. Vanhoissa lehtiartikkeleissa (vuosilta 1907–1934) alueella vierailleet virolaiset kuvailevat Sõir-rahkajuustoa alueelle tyypillisenä elintarvikkeena. Viron kirjallisuusmuseon kansankulttuuriarkistossa sekä kansallismuseon ja äidinkielen seuran arkistoissa on 1800-luvun loppuun ja 1900-luvun alkuun ajoittuvia kuvauksia Sõir-rahkajuuston valmistamisesta ja syömisestä sekä niihin liittyvistä tavoista ja rituaaleista Võromaalla ja Setomaalla.

Sõir-rahkajuustoa on perinteisesti valmistettu alueen kotitalouksissa, eikä jatkuvaa teollista tuotantoa ole ollut. Nykyään Sõir-rahkajuustoa tuottavat pääasiassa mikro- ja pientuottajat. Suuret meijeriyritykset eivät tuota Sõir-rahkajuustoa. Sõir-rahkajuustoa myydään maatalousmarkkinoilla ja -messuilla, pienissä paikallisissa myymälöissä, matkailutiloilla ja kahviloissa sekä joissakin valintamyymäläketjujen myymälöissä. Lisäksi useat yritykset tarjoavat työpajoja, joissa opetetaan Sõir-rahkajuuston valmistusta.

Koska ”Sõir” on alueelle tyypillinen elintarvike, se on säilyttänyt asemansa suosittuna arki- ja juhlaruokana. Sitä myös myydään ja kulutetaan alueella järjestettävissä tapahtumissa, kuten kulttuuritapahtumissa ja markkinoilla (esim. Lindora ja Uma Meki) ja muissa paikallista kulttuuriperintöä ylläpitävissä tilaisuuksissa.

Saatsen museossa Setomaalla järjestetään vuosittain kesäkuussa Sõir-päivä. Tapahtumaa on järjestetty vuodesta 2010 alkaen. Sõir-päivä tuo yhteen paikalliset Sõir-rahkajuuston valmistajat. Vierailijat pääsevät myös harjoittelemaan Sõir-juuston valmistusta juustomestarien järjestämissä työpajoissa. Setomaan suurimmassa ja tärkeimmässä vuosittaisessa tapahtumassa, Setomaan kuningaskunnan päivillä, järjestetään kilpailu, jossa valitaan paras Sõir-rahkajuuston valmistaja. Kesällä 2019 Võrun maakunnassa toimivat Sõir-rahkajuuston tuottajat valmistivat Võrun kaupungin 235. vuosipäivän kunniaksi 106 kilon (vanhassa mittayksikössä 235 paunan) painoisen, yli neljä metriä pitkän Sõir-rahkajuuston, joka on suurin Virossa valmistettu Sõir-juusto. Juusto tarjoiltiin maistiaisina kaupungin asukkaille ja matkailijoille.

Sõir-rahkajuustoperinne ja sen valmistukseen liittyvät taidot sisällytettiin vuonna 2010 Viron aineettoman kulttuuriperinnön luetteloon osana Vana-Võromaan ja Setomaan kulttuuriperintöä.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://www.agri.ee/sites/default/files/content/ministeerium/kaitstud-tahis-2019-09-soir-spetsifikaat.pdf

(1) EUVL L 343, 14.12.2012, s. 1.